b'\n_START_ARTICLE_\nLavoslav Planin\xc5\xa1ek\n_START_SECTION_\n\xc5\xbdivljenje in delo\n_START_PARAGRAPH_\nGimnazijo in licej je kon\xc4\x8dal v Gorici. Med 1. svetovno vojno je bil \xc4\x8dastnik Avstro-ogrske vojske, kasneje pa se je pridru\xc5\xbeil generalu Maistru v bojih na Koro\xc5\xa1kem. Po demobilizaciji se je zaposlil pri takratni jugoslovanski carini, kasneje pa ustanovil samostojno \xc5\xa1pedicijsko podjetje na Jesenicah. Bil je dolgoletni predsednik primorskega emigrantskega dru\xc5\xa1tva So\xc4\x8da, v katerem so bili zdru\xc5\xbeeni primorski emigranti z Jesenic in Radovljice. Dru\xc5\xa1tvo je \xc5\xa1telo okoli 200 \xc4\x8dlanov, od katerih je bilo kasneje okoli 50 aktivnih udele\xc5\xbeencev narodnoosvobodilne borbe. Glavna Planin\xc5\xa1kova zasluga je, da je \xc5\xa1tevilnim primorskim emigrantom nudil poleg moralne tudi finan\xc4\x8dno pomo\xc4\x8d in jim v mejah mo\xc5\xbenosti priskrbel tudi zaposlitev. Dru\xc5\xa1tvo So\xc4\x8da je tesno sodelovalo s protifa\xc5\xa1isti\xc4\x8dno organizacijo Rde\xc4\x8da pot Primorske. Na pritisk Kraljevine Italije in Nem\xc4\x8dije je bilo dru\xc5\xa1tvu So\xc4\x8da na Jesenicah junija 1940 prepovedano delovanje._NEWLINE_Planin\xc5\xa1ek je bil skupaj z bratrancem Karlom \xc5\xa0irokom aktiven \xc4\x8dlan organizacije TIGR, kar sta oba pla\xc4\x8dala z \xc5\xbeivljenjem. Planin\xc5\xa1ka je Gestapo aretiral 6. maja 1941. Nekaj dni je bil zaprt na Jesenicah, nato pa so ga odpeljali v Celovec. Tam je bil zaprt 7 mesecev. 29. decembra 1941 so ga skupaj z Nikolajem Loncnerjem prepeljali v begunjske zapore. Naslednji dan so oba brez sodne obravnave ustrelili v Dragi pri Begunjah. Na grobi\xc5\xa1\xc4\x8du talcev v Dragi je bil to tretji grob. Kot zavedna primorska Slovenca in protifa\xc5\xa1ista sta postala ena od prvih okupatorjevih \xc5\xbertev na Gorenjskem, bratranec in sodelavec Karel \xc5\xa0irok pa je bil ustreljen le nekaj dni kasneje.'